Rapid a pierdut și meciul cu CFR Cluj, scor 2-3, contând pentru etapa a 8-a din play-off-ul Superligii și riscă să intre în topul celor mai slabe echipe din istoria play-off-ului.
Giuleștenii au suferit duminică, 5 mai, în Gruia, cea de șaptea înfrângere în turneul care decide campioana și prezența în cupele europene. Doar ASA Târgu Mureș, Sepsi și Gaz Metan Mediaș au terminat play-off-ul fără să cîștige vreun meci.
Formația bucureșteană a intrat în play-off cu mari speranțe la titlu, dar a ajuns pe locul 6, ultimul, cu un singur punct câștigat, după egalul cu FCSB, scor 2-2.
Părăsiți și de galerie, fotbaliștii alb-vișinii au deschis scorul cu CFR Cluj, prin Krasniqi (15), dar reușita kosovarului a fost doar un foc de paie. Ardelenii au egalat prin Bîrligea (20) și s-au distanțat la 3-1, grație ”dublei” lui Otele (30, 56).
Golul senzațional marcat de Burmaz (60) a reintrodus-o pe Rapid în joc. Giuleștenii au avut șansa egalării, dar Rrahmani a ratat un penalty (73).
Fără victorie în opt etape din play-off, Rapid este pe punctul să egaleze recordul negativ deținut de Sepsi din sezonul 2018-2019. Aflați la primul lor play-off, covăsnenii au terminat fără nicio victorie, cu un singur punct câștigat, și cu un golaveraj de minus 15.
Rapid, care are în acest moment golaveraj 9-19, speră să mai spele din rușine în ultimele două etape, cu Sepsi (deplasare) și cu FCSB (acasă), și să nu-și facă loc în topul celor mai slabe echipe din istoria play-off-ului Superligii.
Campionatul trecut, Rapid s-a calificat pentru prima dată în play-off, iar atunci a obținut trei victorii și trei rezultate de egalitate. Feroviarii au învins de două ori FCSB (5-1 / 1-0) și CFR Cluj (3-1), dar au și pierdut la scor, 7-2 meciul cu Farul.